Waray-Waray News: PGMA nanginginano han agribusiness ha Mindanao
Davao City (18 February) -- Matapos han iya Cyber Corridor Legacy Tour, hi Pangulo Gloria Macapagal-Arroyo in utro nga namimisita han pipira nga mga parti han Mindanao kakulop nga adlaw para manginano han ginhihinimo nga mga proyekto ha ilarum han Mindanao Agribusiness Super Region.
An Mindanao Super Region in nakumponi han Rehiyon IX, X (pwera Camiguin), XI, XII, Cagara (pwera Siargao), ngan han Autonomous nga Rehiyon han Muslim Mindanao. Ginpili han Pangulo ini nga lugar para ha agribusiness nga mga aktibidades mahitungod han iya mabinungahon nga katunaan, an maupay nga dalagan han mga sapa, klima nga harayon bisitahon hin bagyo, ngan han kadesidido han panhunahuna han mga residente parti ha agribusiness.
Hi Deputy Presidential Spokesperson Ricardo Saludo, dida han iya pakigharampang han mga taga media dida han Lunes (Pebrero 15), in naghisgot parti hin pipira nga mga nahimo ha Mindanao.
Mga barato nga mga fertilizer in gindistribwer ngadto han mga mag-uroma pinaagi han 322 nga composting nga mga pasilidad ha bug-os han Mindanao. Ini nga mga composting nga mga pasilidad in nakabulig pagpaubos han pagtinapod han mga mag-uroma han mga mamahalon nga mga inorganic fertilizer ngan pagpasarang han organic nga pag-uma dida ha Super Region.
Ha irigasyon, maabot 43,224 kaektarya han mga katunaan para ha pag-uma in ginpailarum hin irigasyon mentras 315,756 kaektarya in ginrestore/ginrehabilitar kun din nagigin produktibo an pag-uma pinaagi hin pagseguro nga pag-uma nga multi-cropping ngan pagpauroupay han seasonal farming nga mga trabaho ngadto hin tinuig nga trabaho.
Sering pa ni Saludo nga maabot P8.96 bilyones an nagasto tikang han 2001 ngadto ha 2009 pagkumpleto han pag-ayad ngan pagrehabilitar han 4,427.62 km. nga Farm-to-Market Roads (FMRs), kun diin napauroupay an pagdadara han mga pan-agrikultura nga mga produkto ha rason nga madali na makadtuan an mga kaumahan ngan an presyo han pagkarga han mga produkto in napauroubosan.
"Maabot 1,000 kakilometro han national figures in naayad ngan nahimo ha Rehiyon XI", sering niya.
Tikang ha 2008 ngadto ha 2009, P4.77 bilyones in ginpagawas ngadto han 154,536 nga mga farmer-beneficiaries pinaagi ha Land Bank ngan Agro-Industry Modernization Credit and Financing Program (AMCFP) para maenganyo ngan mapauroupay an kapasidad han mga mag-uroma nga gumasto ha agribusiness.
Sering niya nga an gobyerno in naniguro nga mapauroupay an agribusiness ha Mindanao pinaagi han FIELDS Program nga nagkukultibar hin mga pundo para produksyon ngan pagpauroupay han agribusiness supply chain nga ginpapaluyohan han mga kinahanglanon nga pag-estudyo ngan pagpauroupay. (PIA-8/maa) [top]
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn